Milka Kriegl

**Zahvalne besede**

Bilo je tik pred božičem, ko sem prišla domov, pogledala na telefon in videla nekajkrat zapisano: »Čestitam!« No, sem si rekla, kaj pa je »za na zmešnjava«? Pa me je spet nekdo poklical in rekel: »Čestitam!« Vprašala sem: »Zakaj?« »Ker boš dobila Tischlerjevo nagrado.« »Na, na, to je pomota!« sem rekla.

Pa sedaj jo res imam. Najlepša hvala zanjo Krščanski kulturni zvezi in Narodnemu svetu koroških Slovencev. Dobro se zavedam, kaj pomeni nagrada, poimenovana po dr. Tischlerju, saj smo ga doma zaradi njegovih vsestranskih zaslug za naš narod z velikim spoštovanjem omenjali.

Ker je priznanje tako prestižno in tehtno, ga hočem deliti s svojimi predniki. S svojim starim očetom Francem, ki so v težkih časih in hudih razmerah okoli prve svetovne vojne ostali narodnjak in zgled potomcem.

Deliti ga hočem tudi s svojo družino, z mamo Milo, s tatom Nikom in z bratom Francijem. Doma je bilo lepo. V družini smo živeli nekako pod geslom »Mati – domovina – Bog«.

Starši so mi vcepili spoštovanje do vsakega in vsega, rekli so: »Srce človeško sveta stvar, ne žali ga nikdar!« Vcepili so mi spoštovanje do maternega jezika, do naših pesmi, navad – tat jih je je zbiral in zapisoval, veliko jih je tudi posnetih na radiu.

Kmalu po koncu druge svetovne vojne so začeli prihajati na Ziljo raziskovalci etnologi, muzikologi, jezikoslovci, npr. France Cigan, Zmaga Kumer, Marija Makarovič, Breda Turk Vilhar, Lajko Milisavljevič itd., da so zapisovali to, kar je bilo v tistih težkih časih že skoraj pozabljeno ali »zaraščano«.

Ljudje niso bili pripravljeni sodelovati, obratno, rekli so, da ne znajo in ne razumejo slovensko, tudi ne »pa damačam«. Bili so prestrašeni, saj bi se lahko tudi to zgodilo, da bi zgubili delo, službo.

Mariji Makarovič se je v 80-ih letih, ko je pisala čudovito knjigo o ziljski noši, zgodilo, da ji niso hoteli dajati podatkov, tako da je zraven raziskovanja »krvavi pot potila«.

Pravi idealist je bil Lajko Milisavljevič. Neštetokrat je prišel na Ziljo. Spravljal je pevce skupaj in posnel ogromno starih pesmi in jih rešil pred pozabo.

Enkrat je pisal tatu, da hoče priti, da bosta šla na Brdo »kaledo« snemat. Pa takrat je bila še tista ta prava zima, taka »zima, da poka, da bo mliəka mpa moka, snega do sred (snega do pasu) in za nohte je zeblo«. Lajko se je pripeljal s tisto njegovo »škatlco«, pa kar kmalu že, na »Ləbjənščam kvancu« (na Labenškem klancu), se je »škatlca ustabva mpa njə šva priəd mpa nak zad. Je pa prišu ən pavər z mvara (s kobilo), pategnu avtəč ven« in sta še pravočasno prišla na Brdo in celo »kaledo« posnela. No, in tat je tudi še prišel pravočasno domov in k prvi sv. maši.

Nužej Tolmaier je bil eden tistih, ki so spremljali raziskovalce po naših vaseh. Bil je tisti, ki je skrbel za pevske koncerte, za razne druge nastope, za izdajo zanimivih knjig, npr. o freskah, nošah, pesmih, šegah in navadah, življenjepisih itn. Organiziral je vse finance in čisto vse, kar je bilo potrebno, da je vsaka knjiga lahko izšla. Nobena težava mu ni bila pretežka, prav vse je znal dobro organizirati.

Naše kulturno društvo SPD Zila se trudi obvarovati in poživiti na eni strani narodno zavest, na drugi pa krepi dobro sožitje med obema narodoma. Prirejamo lepe koncerte, igre, lutkovne nastope – sedaj jih imamo celo serijo pod imenom »Zlančək«. Dajemo na svetlo knjige, npr. ziljske pesmi Lajka Milisavljeviča, pesmi in pravljice Marije Bartoloth, zgoščenko Črnjəva kapca (Rdeča kapica) z ziljskimi pravljicami in pripovedkami itd. Imeli smo spet lepo božično tržnico z delavnico in koncertom. Nastopili so šolarji naše ljudske šole pod vodstvom Nika Zwittra, simpatični Sweet hearts iz Dobrle vasi in odlični pevci Voxona, Pavli in Tobias sta bila harmonikaša. Bil je izredno lep dogodek tako za obiskovalce, kot tudi za nas društvenike. Lepo smo zaključili leto še z dobro pijačo in jedjo v Stari pošti.

Zelo uspešno že več desetletij deluje naše športno društvo Zahomc, ki žanje izredne uspehe pri skakalcih. Ne le da ima olimpijskega zmagovalca, marveč vedno spet kakega v najvišjem svetovnem rangu. Dosledno pa se trudi za vidno in slišno dvojezičnost.

Zahvaljujem se Kvintetu Oisternig za prelepo petje, vam in vsem pevcem pr Zilə, ki z veseljem skozi vsa leta prepevate naše pesmi, posebej pa še za žegen, bəgoni.

No, s časom so se razmere pri nas zelo spremenile in umirile. Ljudje so spoznali, da je naš žobar, da je »pa našam, pa damačam« nekaj lepega, da naše pesmi sežejo v srce, da je to, kar smo »poerbalə«, dragoceno.

Pred nekaj leti sta ddr. Peter Wiesflecker iz Zahomca in Franz Mörtl z Bistrice napisala knjigo o starih navadah in zbrala veliko lepih pesmi in naštimava s Klausom Krieberjem dva krasna pevska koncerta s samimi domačini, tako na Brdu kot v Šmohorju. Pevci in poslušalci so bili tako navdušeni, da bi si kar še več takih prireditev želeli, ampak Franz Mörtl sedaj že s svojimi vnuki doma »koncertira«.

Dobro, da so se časi tako spremenili, kar veliko lažje dihamo. Da je temu tako, nam pomagajo tudi naši mediji – oba tednika, naš radio in tv-oddaja. Lepa hvala vsem urednikom, ki se z vnemo trudijo za odlične prispevke.

Še en košček nagrade imam in tega bi rada delila s človekom, ki je imel veliko zaslug na občinsko-političnem ter na kulturnem in cerkvenem področju. To je bil Joz Schnabl, Štucev Joz iz Drašč. Lani je umrl. Še nisem srečala človeka, ki ne bi bil rekel: »Joz je biv fajn čvabak«. Pameten je bil, preudaren, vedno nasmejan in dobre volje. Rad je pomagal. Če je bil kdo politično še tako narazen in oddaljen od njegovega mišljenja – Joz je bil človeku človek. Pred leti, pred nekimi volitvami, je predlagal, da sami nastopimo. »Karaša vola«. In to so storili – »mpa gratəvə jə«. Sedaj nas ne morejo več kar tako od enega kota do drugega »pašultə« (potlačiti).

Dobro da imamo (še) našega »gaspuəda«. Čez 45 let že dirjajo po naši dolini gor in dol, žəbraja za nas in za naš duševni blagor. »Gaspuəd zahvalən se van, da sə v ciərkvi šə počutim dóma. Bəgoni! Voščən van še blikə liət trdnega zdravja, noj potrpljenja«.

Še enkrat se zahvaljujem Krščanski kulturni zvezi in Narodnemu svetu koroških Slovencev za priznanje. Srčno upam, da bo naš ta »liəpə zilščə žobar« ostal živ.